Kao protumjere američkim i europskim sankcijama donesenim u utorak Rusija bi mogla srezati isporuke svog plina zemljama EU, smatraju analitičari Morgan Stanleya.

Rast troškova energije

Ako se to dogodi, onda će troškovi energije u Europi jako narasti pa će europske zemlje, smatraju ti analitičari, na sve moguće načine pokušati naći alternativne energente do zime kada im je plin najpotrebniji. Prema analitičarima Morgan Stanleya, Rusija bi mogla blokirati tranzit plina preko Ukrajine u Europu, a mogla bi čak smanjiti isporuke svoje nafte, što bi onda moglo utjecati i na cijenu tog energenta. Sve, naravno, ovisi o ruskom predsjedniku Vladimiru Putinu, odnosno hoće li on na sankcije reagirati pragmatično i poduprijeti smirivanje stanja u Ukrajini ili će reagirati patriotski i nastaviti podupirati ruske separatiste.

Kurt Oswald iz konzultantske kuće AT Kearney izjavio je za IB Times da će, ako Rusija ograniči izvoz plina, EU kratkoročno dosta ispaštati. On navodi da ruska državna tvrtka Gazprom izvozi 162 milijarde kubičnih metara plina u Europu, a to je jedna trećina ukupne europske potrošnje plina. Stoga je zamjena tih količina dosta teška i skupa. Oswald navodi da je Rusija ipak dosta ovisna o izvozu pa stoga je teško očekivati da će smanjiti isporuke plina EU, no ipak se i on pita koliko će se Putin ponašati racionalno.

Ljeti mala potrošnja

Ako Rusija ipak smanji ili obustavi isporuku plina EU, Hrvatska to barem zasad ne bi trebala osjetiti. Naime, 70 posto svojih potreba za plinom Hrvatska zadovoljava iz vlastitih izvora. Dr. Miljenko Šunić, predsjednik Hrvatske stručne udruge za plin, kaže da u ovo ljetno vrijeme ne bismo trebali imati problema ako dođe do ograničenja isporuke ruskog plina jer je u ovom dijelu godine potrošnja tog energenta mala. Podzemno skladište plina puni se u ovo vrijeme zbog niske cijene tog energenta u ljetnim mjesecima pa će onih 30 posto ukupne potrošnje plina u Hrvatskoj koji se uvozi ovisiti o cijeni plina na međunarodnom tržištu.

>> Tajni mirovni plan! Merkel Putinu: Zadržite Krim ako nam date plin